b'\n_START_ARTICLE_\nNetik\xc4\x97to pakorimo paradoksas\n_START_PARAGRAPH_\nNetik\xc4\x97to pakorimo paradoksas yra paradoksas, kuris kyla i\xc5\xa1 kalinio reakcijos \xc4\xaf ne\xc4\xafprast\xc4\x85 teis\xc4\x97jo \xc4\xafsakym\xc4\x85. Nors \xc5\xa1is paradoksas susilauk\xc4\x97 nema\xc5\xbeai akademinio d\xc4\x97mesio, nei vienas i\xc5\xa1 pasi\xc5\xablyt\xc5\xb3 sprendimo variant\xc5\xb3 nebuvo visuotinai pripa\xc5\xbeintas. \xc5\xa0iame i\xc5\xa1 pirmo \xc5\xbevilgsnio nesud\xc4\x97tingame paradokse pasl\xc4\x97pti sunkumai prived\xc4\x97 iki to, kad jis b\xc5\xabt\xc5\xb3 pavadintas \xe2\x80\x9ereik\xc5\xa1minga filosofine problema\xe2\x80\x9c.\n_START_SECTION_\nParadoksas\n_START_PARAGRAPH_\nTeis\xc4\x97jas pasako nuteistam kaliniui, kad jis bus pakartas per vienos i\xc5\xa1 ateinan\xc4\x8dios savait\xc4\x97s dien\xc5\xb3 vidurdien\xc4\xaf ir kad egzekucija kaliniui bus staigmena. Nuteistasis ne\xc5\xbeinos, kuri\xc4\x85 dien\xc4\x85 bus pakartas, kol budelis vien\xc4\x85 dien\xc4\x85, lygiai 12:00 valand\xc4\x85, nepasibels \xc4\xaf jo kameros duris. Kalinys begalvodamas prieina login\xc4\x97s i\xc5\xa1vados, kad jis niekada negali b\xc5\xabti pakartas. I\xc5\xa1 prad\xc5\xbei\xc5\xb3 jis suvokia, jog negali b\xc5\xabti pakartas sekmadien\xc4\xaf, paskutin\xc4\x99 savait\xc4\x97s dien\xc4\x85, nes tada \xc5\xa1e\xc5\xa1tadienio vakare jau \xc5\xbeinot\xc5\xb3, kad bus pakartas rytojaus vidurdien\xc4\xaf, nes tai b\xc5\xabt\xc5\xb3 vienintel\xc4\x97 likusi savait\xc4\x97s diena ir tod\xc4\x97l egzekucija jam nebeb\xc5\xabt\xc5\xb3 staigmena. Tada jis supranta, kad negali b\xc5\xabti pakartas ir \xc5\xa1e\xc5\xa1tadien\xc4\xaf, nes tada penktadienio vakare jis jau tikrai \xc5\xbeinot\xc5\xb3, kad privalo b\xc5\xabti pakartas per sekan\xc4\x8dias dvi dienas, o kadangi sekmadienis jau yra atmestas, kalinys b\xc5\xabtinai tur\xc4\x97t\xc5\xb3 b\xc5\xabti pakartas \xc5\xa1e\xc5\xa1tadien\xc4\xaf, tod\xc4\x97l tai v\xc4\x97lgi jam neb\xc5\xabt\xc5\xb3 netik\xc4\x97ta. Bet tada pakorimas negali \xc4\xafvykti ir penktadien\xc4\xaf, nes jei egzekucija negali \xc4\xafvykti nei \xc5\xa1e\xc5\xa1tadien\xc4\xaf, nei sekmadien\xc4\xaf, tai ketvirtadienio vakare jis b\xc5\xabt\xc5\xb3 tikras, kad turi b\xc5\xabti pakartas penktadienio vidurdien\xc4\xaf. Naudodamasis ta pa\xc4\x8dia logika, jis atmeta ir ketvirtadien\xc4\xaf, ir tre\xc4\x8diadien\xc4\xaf ir visas kitas savait\xc4\x97s dienas. Laimingas kalinys ramiai ilsisi kameroje, nes yra \xc4\xafsitikin\xc4\x99s, kad niekada negali b\xc5\xabti pakartas. Bet tre\xc4\x8diadienio vidurdien\xc4\xaf \xc4\xaf jo duris pasibeld\xc5\xbeia budelis ir tai kaliniui yra staigmena. Viskas, k\xc4\x85 sak\xc4\x97 teis\xc4\x97jas i\xc5\xa1sipild\xc4\x97. _NEWLINE_Paradoksas turi daug \xc4\xafvairi\xc5\xb3 variacij\xc5\xb3. Pasak vienos i\xc5\xa1 j\xc5\xb3, paranoji\xc5\xa1kas kalinys kiekvien\xc4\x85 dien\xc4\x85 yra tikras, kad bus pakartas sekan\xc4\x8di\xc4\x85 savait\xc4\x97s dien\xc4\x85. Akademiniuose sluoksniuose nesutariama, kuri formuluot\xc4\x97 geriausiai perteikia paradokso esm\xc4\x99.'